CELEX: E2010J0002
Language: el
Date: 2010-12-10 00:00:00
Title: Απόφαση του Δικαστηρίου, της 10ης Δεκεμβρίου 2010 , στην υπόθεση E-2/10 — Þór Kolbeinsson κατά του ισλανδικού κράτους (Ασφάλεια και υγεία των εργαζομένων — οδηγίες 89/391/ΕΟΚ και 92/57/ΕΟΚ — άρθρο 3 ΕΟΧ — Ευθύνη εργοδοτών και εργαζομένων σχετικά με εργατικά ατυχήματα — Ευθύνη του κράτους)

12.5.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 141/11
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 10ης Δεκεμβρίου 2010
   στην υπόθεση E-2/10
   Þór Kolbeinsson κατά του ισλανδικού κράτους
   (Ασφάλεια και υγεία των εργαζομένων — οδηγίες 89/391/ΕΟΚ και 92/57/ΕΟΚ — άρθρο 3 ΕΟΧ — Ευθύνη εργοδοτών και εργαζομένων σχετικά με εργατικά ατυχήματα — Ευθύνη του κράτους)
   2011/C 141/11
   Στην υπόθεση E-2/10 μεταξύ της Þór Kolbeinsson και του ισλανδικού κράτους – ΑΙΤΗΣΗ στο Δικαστήριο βάσει του άρθρου 34 της συμφωνίας μεταξύ των κρατών ΕΖΕΣ σχετικά με τη σύσταση Εποπτεύουσας Αρχής και Δικαστηρίου από το Héraðsdómur Reykjavíkur (περιφερειακό δικαστήριο του Reykjavík), Ισλανδία, όσον αφορά την ερμηνεία της απόφασης 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία και της απόφασης 92/57/ΕΟΚ του Συμβουλίου, της 24 Ιουνίου 1992, σχετικά με τις ελάχιστες προδιαγραφές ασφάλειας και υγείας που πρέπει να εφαρμόζονται στα προσωρινά ή κινητά εργοτάξια (όγδοη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ), το Δικαστήριο, αποτελούμενο από τον Carl Baudenbacher, πρόεδρο, τους Thorgeir Örlygsson και Henrik Bull (δικαστή-εισηγητή), δικαστές, εξέδωσε απόφαση στις 10 Δεκεμβρίου 2010, το διατακτικό της οποίας έχει ως εξής:
   
               1)
            
            
               Εκτός από εξαιρετικές περιπτώσεις, δεν συμβιβάζεται με την οδηγία 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφαλείας και της υγείας των εργαζομένων κατά την εργασία και την απόφαση 92/57/ΕΟΚ του Συμβουλίου, της 24ης Ιουνίου 1992, σχετικά με τις ελάχιστες προδιαγραφές ασφάλειας και υγείας που πρέπει να εφαρμόζονται στα προσωρινά ή κινητά εργοτάξια (όγδοη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) που ερμηνεύεται σύμφωνα με το άρθρο 3 ΕΟΧ να ευθύνεται ένας εργαζόμενος, βάσει του εθνικού δικαίου περί αποζημιώσεως για όλες τις ζημίες ή για το μεγαλύτερο μέρος των ζημιών που υπέστη ως αποτέλεσμα εργατικού ατυχήματος που οφείλεται σε δικό του συντρέχον πταίσμα, όταν έχει διαπιστωθεί ότι ο εργοδότης δεν συμμορφώθηκε ιδία πρωτοβουλία με τους κανόνες σχετικά με την ασφάλεια και τις συνθήκες στον χώρο εργασίας.
               Εξαιρετικές περιστάσεις συντρέχουν, όταν ο εργαζόμενος έχει προκαλέσει το ατύχημα εκ προθέσεως ή ενεργώντας με σοβαρή αμέλεια, αλλά ακόμη και σε αυτές τις περιπτώσεις ο πλήρης αποκλεισμός από αποζημίωση θα είναι δυσανάλογος και δεν συνάδει με τις οδηγίες, με εξαίρεση ακραίες περιπτώσεις κατά τις οποίες ο εργαζόμενος είναι στην ουσία περισσότερο υπαίτιος για το ατύχημα από ό,τι ο εργοδότης.
            
         
               2)
            
            
               Ένα κράτος ΕΟΧ μπορεί να θεωρηθεί ότι υπέχει ευθύνη για παράβαση του κανόνα σχετικά με το συντρέχον πταίσμα που προβλέπεται στις οδηγίες 89/391/ΕΟΚ και 92/57/ΕΟΚ, όπως ερμηνεύεται με βάση το άρθρο 3 ΕΟΧ, υπό την προϋπόθεση ότι η παράβαση είναι αρκούντως σοβαρή. Εναπόκειται στο εθνικό δικαστήριο να αποφασίσει σύμφωνα με την πάγια νομολογία για την ευθύνη του κράτους όσον αφορά τις παραβάσεις του δικαίου του ΕΟΧ κατά πόσον ο όρος αυτός πληρούται στην υπόθεση ενώπιον αυτού.